– Det er veldig gledelig at vi nå har fått et vedtak, sier leder i Oslo Grønn Ungdom, Christine Evjen til Vårt Oslo.

Sammen med representanter for byrådspartienes to andre ungdomsorganisasjoner har hun kjempet en lang kamp for å få regler mot reklame som gir et falsk inntrykk av virkeligheten.

Denne uken vedtok alle partiene i Oslo bystyre, med unntak av Fremskrittspartiet, følgende:

«Byrådet bes sørge for at kommunens og kommunale selskapers reklameflater ikke brukes til reklame som bidrar til økt kroppspress. Bilder som er retusjert skal ikke forekomme, med mindre de er tydelig merket.»

BILDER LYVER: I 2013 lot reporter i NRK Super, Kristin Granbo, seg retusjerer, for å vise barn og unge at bildene i blader og reklamer som regel ikke viser hele sannheten. Du trenger javascript for å se video. BILDER LYVER: I 2013 lot reporter i NRK Super, Kristin Granbo, seg retusjerer, for å vise barn og unge at bildene i blader og reklamer som regel ikke viser hele sannheten.

Allerede i 2016 ble forslaget fremmet av Sosialistisk Ungdom og vedtatt i Ungdommens bystyre. Det stod blant annet 16 år gamle Astri Elgethun bak, som er leder i Oslo SU.

– Vi er kjempefornøyde. Vi har jobbet så lenge for det, og det at det ble tatt opp i bystyret og vedtatt er kjempestort, sier hun til NRK.

I vedtaket står det at bilder som er retusjert skal ikke forekomme, med mindre de er tydelig merket.

– Et signal til hele landet

Elgthun mener det er feil at en bransje skal tjene penger på at ungdom får et dårlig selvbilde.

Vi vil ikke at noen skal tjene penger på at noen skal føle seg dritt Astri Elgethun (16)

Hun er sikker på at de store kleskjedene vil tilpasse seg de nye reglene i hovedstaden. Og nå ønsker hun seg et nasjonalt vedtak.

– Jeg håper dette sender et signal til hele landet.

– Reklamebildene fremmer usunne kroppsidealer

Byråd for miljø og samferdsel, Lan Marie Nguyen Berg (MDG), er glad vedtaket gikk gjennom onsdag.

– I møte med såkalt perfekte menneskekropper, som ikke ligner på ens egen kropp, er det lett å føle at det er en selv det er noe galt med. Mange av reklamebildene fremmer usunne og urealistiske kroppsidealer. Disse er i tillegg ofte endret betraktelig gjennom retusjering. Derfor er jeg veldig glad for at vi nå står sammen med ungdommen her, sier hun.

Berg opplyser til Vårt Oslo at arbeidet med å legge inn krav i kommunens reklamekontrakter allerede har startet.

I 2016 vedtok Trondheim kommune å forby all reklame som kan bidra til kroppspress.

* I en tidligere versjon av denne saken sto det at bystyret vedtok å forby all retusjert reklame. Etter at NRK ble gjort oppmerksom på at det var feil, har det blitt rettet opp.